ปัจจัยความเสี่ยง

(1) ด้านลูกหนี้ ในสถานการณ์วิกฤตการณ์ด้านการเงินส่งผลกระทบอย่างร้ายแรงเป็นลูกโซ่
ลูกหนี้ไม่สามารถชำระเงินค่าก่อสร้างได้เนื่องจากสภาพคล่องทางการเงินทั้งระบบ
ทำให้ไม่สามารถกู้เงินจากธนาคารได้

(2) ด้านวัสดุก่อสร้าง ความผันผวนของราคาและปริมาณของวัสดุก่อสร้าง
เป็นปัจจัยหลักที่มีผลกระทบต่อต้นทุนและระยะเวลาในการก่อสร้าง
ที่นอกเหนือไปกว่าการพยายามควบคุมและบริหารต้นทุนอย่างระมัดระวังแล้ว
ความเปลี่ยนแปลงทั้งด้านราคาและปริมาณในระหว่างการก่อสร้างจะส่งผลโดยตรงต่อการก่อสร้างโครงการนั้นๆ
(3) ด้านบุคลากร ทั้งในระดับวิศวกรผู้ควบคุมงาน และระดับแรงงานมีฝีมือ
ปัญหาการขาดแคลนบุคลากรเหล่านี้ทำให้ต้นทุนการก่อสร้างต้องเพิ่มสูงขึ้น
อันเนื่องจากค่าแรงโดยตรง และจากการที่งานเสร็จล่าช้าเกินควร
ทั้งนี้ไม่รวมถึงแรงงานไร้ฝีมือที่เกิดจากภาวะว่างงานซึ่งมีค่าจ้างต่ำลงตามภาวะเศรษฐกิจ

(4) ด้านกฎระเบียบของราชการทั้งที่เนื่องจากความล่าช้า และที่ปรับเปลี่ยนไม่ทันกับสถานการณ์
เช่นสัญญาแบบปรับราคาได้ (ค่า K) ที่ใช้สูตรในการคำนวณไม่สอดคล้องกับสถานการณ์ที่เป็นจริง
ทำให้ผู้รับเหมาไม่ได้รับเงินชดเชยในอัตราที่ควร
นอกจากนี้ความล่าช้าในขั้นตอนพิจารณาอนุญาตก่อสร้างและต่อเติมอาคาร
ความล่าช้าในการจ่ายเงินชดเชยค่าก่อสร้าง
ตลอดจนการไม่ส่งคืนหนังสือสัญญาค้ำประกันภายในระยะเวลาที่กำหนด
ล้วนเป็นอุปสรรคต่อการดำเนินงานและเป็นการเพิ่มต้นทุนแก่ผู้รับเหมาก่อสร้าง

(5) ด้านนโยบายการเงิน
เนื่องจากการดำเนินธุรกิจการก่อสร้างนั้นจำเป็นต้องใช้เงินทุนหมุนเวียนเป็นจำนวนมากจึงต้องพึ่งพิงเงินกู้จากสถาบันการเงินค่อนข้างสูง
และมีความอ่อนไหวต่อการเปลี่ยนแปลงของอัตราดอกเบี้ยสูงมาก
นอกจากนี้การที่ธนาคารแห่งประเทศไทย
มักจะใช้มาตรการจำกัดสินเชื่อเฉพาะด้านในการแก้ไขปัญหาความไร้เสถียรภาพทางเศรษฐกิจและมักจัดให้ธุรกิจอสังหาริมทรัพย์
รวมอยู่ในกิจการที่ “ไม่ก่อให้เกิดผลผลิต”
ยิ่งทำให้ธุรกิจการก่อสร้างเป็นธุรกิจที่ได้รับผลกระทบจากการดำเนินนโยบายการเงินมากกว่าธุรกิจอื่น
ๆ

(6) ภาวะเศรษฐกิจ ภาคธุรกิจที่มีบทบาทสูงต่อการเจริญเติบโตของประเทศที่สำคัญๆ
    มีอยู่หลายๆธุรกิจ
    ธุรกิจการก่อสร้างก็เป็นธุรกิจหนึ่งที่มีบทบาทในการขับเคลื่อนให้เศรษฐกิจของประเทศไทยเจริญเติบโตมาโดยตลอด
    อุตสาหกรรมก่อสร้างซึ่งเป็นรากฐานของอุตสาหกรรมนานาชนิดของประเทศ
    และยังมีความสัมพันธ์กับภาวะเศรษฐกิจโดยรวมของประเทศอีกด้วย
    ดังนั้นภาวะของอุตสาหกรรมก่อสร้างจึงถูกใช้เป็น “ดัชนี”
    ที่จะใช้ชี้วัดความอ่อนไหวของเศรษฐกิจของประเทศนั้นๆเสมอ
    เมื่อเศรษฐกิจตกต่ำการลงทุนต่าง ๆ จะอยู่ในภาวะที่ชะลอตัว
    ส่งผลให้อุตสาหกรรมก่อสร้างถูกกระทบกระเทือนตามไปด้วย
    ซึ่งจะส่งผลให้เกิดการชะงักงันทางเศรษฐกิจขึ้นได้
    และจะเป็นผลให้เกิดภาวะซบเซาแก่อุตสาหกรรมก่อสร้าง
    และเมื่อเศรษฐกิจโดยรวมดีขึ้นก็จะส่งผลให้เกิดการขยายตัวทางด้านการลงทุนอุตสาหกรรมก่อสร้างก็จะมีแนวโน้มที่มีการขยายตัวที่ดีขึ้นตามไปด้วย

(7) ความคืบหน้าในการปรับโครงสร้างหนี้

  จนถึงปัจจุบันบริษัทได้เสนอแผนฟื้นฟูกิจการเพื่อให้เจ้าหนี้และศาลได้พิจารณาเมื่อวันที่ 27
  ธันวาคม2543 และที่ประชุมเจ้าหนี้ได้มีมติรับรองแผนในวันที่ 12 กุมภาพันธ์ 2544
  โดยเจ้าหนี้ที่ลงมติรับรองแผนคิดเป็นมูลหนี้ร้อยละ 80.0 ของเจ้าหนี้ที่มีสิทธิและมาออกเสียง
  และอยู่ระหว่างศาลล้มละลายกลางมีคำสั่งให้เข้าฟังการพิจารณา
  ก่อนที่จะนำแผนดังกล่าวไปปฏิบัติต่อไป

  ด้านผลกระทบที่อาจมีต่อการดำเนินงานของบริษัทในอนาคตนั้น
  หากแผนได้ผ่านการพิจารณารับรองจากศาล บริษัทจะดำเนินการลดทุนจดทะเบียนลงเหลือ
  3,970,570 บาท หรือ 397,057 หุ้น และจะดำเนินการเพิ่มทุนใหม่เป็น 400,000,000 บาท
  หรือ 40,000,000 หุ้น โดยขายหุ้นเพิ่มทุนจำนวน 300,000,00 บาท หรือ 30,000,000 หุ้น
  ให้กับบริษัท ริชชี่ เวนเจอร์ โฮลดิ้งส์ จำกัด อีกทั้งบริษัทจะได้ลดหนี้ลงโดยรวมประมาณร้อยละ
  94 ในส่วนของเงินต้น และร้อยละ 100 ในส่วนของดอกเบี้ยค้าง ค่าธรรมเนียม และอื่นๆ
  ซึ่งจะทำให้บริษัทอยู่ในฐานะที่จะสามารถแข่งขันในอุตสาหกรรมต่อไปได้

  กรณีที่แผนไม่ได้รับการรับรองจากศาลล้มละลายกลาง
  คาดว่าบริษัทจะต้องตกอยู่ในสถานะล้มละลาย
  อันเนื่องจากไม่สามารถชำระดอกเบี้ยและเงินต้นคืนแก่เจ้าหนี้ทั้งหลาย
  รวมถึงไม่อยู่ในสถานะที่จะเข้าร่วมประมูลงานเพื่อให้ได้มาซึ่งรายได้หล่อเลี้ยงบริษัทต่อไปได้
  อีกทั้งยังไม่สามารถจะแก้ไขเหตุแห่งการเพิกถอนออกจากตลาดหลักทรัพย์ได้อีกด้วย
  และคงจะถูกเจ้าหนี้ทั้งหลายร่วมกันฟ้องล้มละลายในท้ายที่สุด
  ตามเงื่อนไขของการปรับปรุงโครงสร้างหนี้ภายใต้สำนักงานคณะกรรมการส่งเสริมการปรับปรุงโครงสร้างหนี้
  (คปน.)

(8) เหตุแห่งการเพิกถอน

  บริษัทมีผลประกอบการขาดทุนต่อเนื่องเป็นระยะเวลา 3 งวดบัญชี และมีส่วนของผู้ถือหุ้นเป็นลบ
  จนเหตุแห่งการเพิกถอนบริษัทออกจากตลาดหลักทรัพย์
  ซึ่งการปรับปรุงโครงสร้างหนี้ครั้งนี้ได้คำนึงถึงการแก้เหตุแห่งการเพิกถอนบริษัทออกจากตลาดหลักทรัพย์เป็นประเด็นแรกๆ
  ของแผนฟื้นฟูกิจการ
  ซึ่งโดยรายละเอียดของแผนนั้นหลังจากแผนได้รับการรับรองจากเจ้าหนี้และศาลแล้วบริษัทจะมีส่วนของผู้ถือหุ้นเป็นบวกที่ประมาณ
  315 ล้านบาทและมีกำไรสุทธิประมาณ 7,312 ล้านบาท ในสิ้นรอบบัญชีปี 2544
  จากการเพิ่มทุนและลดหนี้ลง ซึ่งประมาณการโดยผู้ทำแผนคือ บริษัท สยาม ซินเทค แพลนเนอร์
  จำกัด

(9) ความเสี่ยงในการเรียกเก็บเงินจากลูกหนี้ของบริษัทและบริษัทย่อย

  ลูกหนี้ของบริษัทฯและบริษัทย่อยนั้นสามารถแบ่งออกเป็นกลุ่มใหญ่ ได้ดังนี้

-   กลุ่มลูกหนี้-โครงการเก่า

จากสภาวะเศรษฐกิจตกต่ำที่ผ่านมา
ทำให้ทางบริษัทไม่สามารถที่จะเรียกเก็บหนี้จากกลุ่มลูกหนี้ที่เป็นโครงการเก่าได้
ส่วนประกอบของกลุ่มนี้ทั้งหมดเป็นโครงการที่เป็นของเอกชน
โดยส่วนใหญ่เป็นโครงการเกี่ยวเนื่องกับกลุ่มพัฒนาอสังหาริมทรัพย์
ซึ่งเป็นส่วนที่เกิดผลกระทบจากสภาวะเศรษฐกิจตกต่ำมากที่สุด

  ในการเก็บหนี้ของกลุ่มนี้ทางบริษัทฯได้ทำการเร่งรัดการเก็บหนี้ให้มากที่สุด
  ซึ่งรวมทั้งการใช้มาตราการทางกฎหมาย
  หนี้ที่ค้างชำระอยู่ในส่วนนี้บริษัทฯคาดว่าโอกาสที่เก็บหนี้ได้เป็นไปได้ยากถึงแม้จะสามารถเก็บมาได้ก็จะเป็นทรัพย์สินในโครงการมากกว่าจะเป็นเงินสด
  ทำให้ทางบริษัทคาดว่าจะไม่สามารถเก็บหนี้ได้เต็มจำนวน
  ซึ่งบริษัทได้สำรองเผื่อหนี้สูญในส่วนนี้ไว้เต็มจำนวนแล้ว

ในส่วนบริษัทย่อยที่ประกอบกิจการภายในประเทศนั้น ในส่วนของลูกหนี้ที่คงเหลือ
(ซึ่งส่วนใหญ่ก็จะเป็นบริษัทในเครือ) บริษัทคาดว่าจะเก็บหนี้ได้ยาก แต่ยังไม่ได้ตั้งสำรองเผื่อหนี้สูญ

-   กลุ่มลูกหนี้-โครงการปัจจุบัน

  ประกอบด้วย

  (ล้านบาท)

+-------------------------------------+---------------+---------------+
| โครงการ                             |               | จำนวนเงิน      |
|                                     |               |               |
|                                     |               | (ลูกหนี้สุทธิ)     |
+-------------------------------------+---------------+---------------+
| 1. NHA                              |               | 0.0           |
+-------------------------------------+---------------+---------------+
| 2. SSM                              |               | 30.2          |
+-------------------------------------+---------------+---------------+
| 3. St. Louis                        |               | 9.1           |
+-------------------------------------+---------------+---------------+
| 4. BMA.                             |               | 0.0           |
+-------------------------------------+---------------+---------------+
| 5. RAT                              |               | 0.2           |
+-------------------------------------+---------------+---------------+
| 6. IFCT                             |               | 4.8           |
+-------------------------------------+---------------+---------------+
| 7. TMEC                             |               | 0.0           |
+-------------------------------------+---------------+---------------+
| รวม                                 |               | 44.3          |
+-------------------------------------+---------------+---------------+

โครงการที่อยู่ระหว่างการก่อสร้างในปัจจุบัน
ส่วนใหญ่แล้วทางบริษัทสามารถเก็บเงินจากเจ้าของโครงการได้ยกเว้นโครงการ SSM
ซึ่งประสบปัญหาการก่อสร้างโครงการเนื่องจากขาดเงินทุน

(10) ความเสี่ยงที่อาจมีต่อการดำเนินงานต่อเนื่องของบริษัทในเครือ

จากการที่บริษัทประสบปัญหาสภาพคล่องจนเป็นเหตุให้ต้องเข้าสู่ขบวนการปรับปรุงโครงสร้างหนี้ในปัจจุบันนี้
อาจส่งผลกระทบต่อการดำเนินงานต่อบริษัทในเครือทั้งในและต่างประเทศได้ ดังนี้

1)  กรณีที่แผนการปรับปรุงโครงสร้างหนี้ระบุให้บริษัทต้องขายเงินลงทุนหรือทรัพย์สินที่ไม่ก่อให้เกิดรายได้
    จะทำให้ความช่วยเหลือทุกด้านจากบริษัทยุติลง

2)  ภาระเงินกู้ยืมและเงินทดลองแก่กิจการที่เกี่ยวข้องตามที่ปรากฏในงบการเงินจำนวน 81.5
    ล้านบาท จะต้องมีการติดตามทวงถามและเร่งรัดให้กำหนดชำระเร็วขึ้น

3)  ภาระค้ำประกันต่างๆ ที่มีต่อกัน
    บริษัทยังต้องคงภาระเหล่านั้นไว้และอาจมีการเรียกชำระเร็วขึ้น
    หรืออาจต้องนำภาระเหล่านั้นไปปรับปรุงโครงสร้างหนี้ของบริษัท
    ซึ่งจะต้องติดตามรายละเอียดในแผนการปรับปรุงโครงสร้างหนี้ที่จะจัดทำขึ้นโดยละเอียดจากผู้ทำแผนต่อไป

4)  กรณีที่บริษัทในเครือมีความต้องการเพิ่มทุนเพื่อขยายกิจการหรือเพิ่มสภาพคล่องนั้น
    จะทำให้สัดส่วนการถือหุ้นของบริษัทในบริษัทในเครือลดลงเนื่องจากบริษัทไม่มีความสามารถที่จะติดตามและใช้สิทธิการเพิ่มทุนได้

5)  ด้านความช่วยเหลือจัดหางานระหว่างกันนั้น
    จะลดน้อยลงจากสาเหตุของการขาดสภาพคล่องของบริษัทและบริษัทในเครือเอง
    จึงคาดว่าความช่วยเหลือดังกล่าวจะลดลงด้วย

6)  การดำเนินงานของบริษัทในเครือจะต้องพึ่งพาความสามารถในการดำเนินงานของแต่ละบริษัทมากขึ้น
    ส่วนการดำเนินงานของบริษัทในลักษณะครบวงจรก็จะเป็นเรื่องที่ทำได้ลำบากมากขึ้นเนื่องจากมีบริษัทในเครือหลายบริษัทที่อาจหยุดหรือถึงขั้นต้องปิดกิจการไป
    เนื่องจากไม่สามารถแก้ปัญหาสภาพคล่องได้

(11) ความเสี่ยงในเรื่องอัตราแลกเปลี่ยนเงินตราต่างประเทศ

ตามที่ปรากฏในงบการเงิน ณ 30 มิถุนายน 2543 ซึ่งเป็นงบสิ้นงวดบัญชีของบริษัทนั้น
บริษัทมีเงินกู้เป็นสกุลเงินตราต่างประเทศจำนวนเงินต้น 114 ล้านดอลลาร์ และ 22
ล้านเหรียญริงกิต พร้อมกับหุ้นกู้แปลงสภาพอีกจำนวน 40 ล้านดอลลาร์
ซึ่งไม่มีการป้องกันความเสี่ยงจากความผันผวนของอัตราแลกเปลี่ยน
รวมถึงเงินลงทุนระยะยาวในบริษัทย่อยและบริษัทในเครือในต่างประเทศอีกส่วนหนึ่ง
บริษัทจึงมีความเสี่ยงในเรื่องอัตราแลกเปลี่ยนเป็นเงินตราต่างประเทศเป็นอย่างมาก
แต่เนื่องจากบริษัทอยู่ในระหว่างปรับโครงสร้างหนี้การป้องกันความเสี่ยงเรื่องอัตราแลกเปลี่ยนเงินตราต่างประเทศจึงไม่มีในปัจจุบัน
ส่วนในอนาคตนั้นหลังปรับโครงสร้างหนี้จะเหลือหนี้ที่เป็นเงินตราต่างประเทศประมาณร้อยละ 2
ของมูลหนี้ที่เป็นเงินตราต่างประเทศเท่านั้น อีกทั้งในการจัดทำงบการเงินของบริษัทนั้น
ผู้สอบบัญชีได้บันทึกกำไรและขาดทุนที่เกิดจากการเปลี่ยนแปลงในอัตราแลกเปลี่ยนรวมอยู่ในการคำนวนผลการดำเนินงาน
และภายใต้หัวข้อรายการพิเศษในงบกำไรขาดทุนเป็นที่เรียบร้อยแล้ว